Bumm.sk | A modern rabszolgakereskedelem leggyakoribb áldozatai roma fiatalok
2014. október 14. kedd - 11:54
Az emberkereskedelem és a különböző visszaélések leggyakoribb áldozatai az elkülönített telepeken élő roma fiatalok – adta hírül a TASR hírügynökség.
Az emberkereskedelem leggyakoribb áldozatai az elkülönített telepeken élő, 16 és 25 év közötti roma fiatalok, illetve a 25 és 35 év közötti roma férfiak – derül ki a People in Need Slovakia szervezet legutóbbi felméréséből.
Timea Stránska, a szervezet igazgatója szerint a visszaélésekre elsősorban azokban az országokban kerül sor, amelyek a roma migráció elsődleges célpontjainak számítanak, így Nagy-Britanniában, Csehországban és Németországban. Az áldozatokat legtöbbször kényszermunkára, tulajdonképpen rabszolgának adják el, vagy prostitúcióra, kéregetésre kényszerítik őket. Előfordul ugyanakkor, hogy egyszerre több módon is kizsákmányolják őket.
Stránska felhívta a figyelmet, hogy a romák különböző okokból, félelemből, bizalmatlanságból vagy tudatlanságból csak a legritkább esetekben fordulnak a rendőrséghez. 2013-ban ezért hivatalosan csak 11 ilyen bűnesetet regisztráltak, de ennél valószínűleg sokkal több fordult elő.